**Pekka Martti Piekäinen** (30. joulukuuta 1945 – 25. joulukuuta 2004) oli suomalainen hopea- ja kelloseppä, joka toimi vuosina 1971–1989 turkulaisen Auran Kultaseppä Oy:n pääsuunnittelijana. Hän tuli tunnetuksi muun muassa hopeisista korukelloista, joita valmistettiin Turussa yhteistyössä sveitsiläisten kellotehtaiden kanssa. Myöhemmin hän perusti saman alan yrityksen PlatinOro Oy. Hänet palkittiin vuonna 1980 taideteollisuuden valtionpalkinnolla.

Pekka Piekäisen isä oli kelloseppämestari Martti Piekäinen (1911–1978), jonka liike on toiminut vuodesta 1939 Helsingin Töölössä. Poika oli isänsä opissa ja valmistui Kelloseppäkoulusta vuonna 1965.

Uransa alussa Piekäinen suunnitteli koruja Kaunis Korulle, Viikinniemelle sekä tanskalaiselle Viggo Wollnylle. Vuonna 1971 hän aloitti Auran Kultaseppä Oy:n pääsuunnittelijana. Hän suunnitteli yhtiölle monenlaisia hopeisia käyttöesineitä ja koruja. Niistä kansainvälisesti maineikkaimmiksi nousivat sveitsiläisille Omega-, Tissot- ja Lanco-yhtiöille tehdyt hopeiset kellonkuoret, joista valmistettuja korukelloja myytiin 1970-luvun puolivälissä eri puolilla maailmaa noin 35 000 kappaletta vuodessa. Piekäinen teki koruja muun muassa prinsessa Dianalle, ja hänen sanotaan olleen ainoa pohjoismaalainen suunnittelija, jonka koruja myytiin Tiffany-liikkeissä. J. A. Tarkiainen Oy:lle Pekka Piekäinen suunnitteli hopeaesineistön nimeltä JAT-Collection. Ornamon järjestämässä teetarjoiluun liittyvien esineiden suunnittelukilpailussa voiton vei Piekäisen hopeinen teepussin puristin.

Kun Auran Kultaseppä Oy myytiin vuonna 1989 Hopeakeskukselle (nyk. Kultakeskus), Piekäinen jäi pois yrityksestä ja perusti Annakaisa Laakson kanssa oman yrityksen PlatinOro Oy:n Piikkiöön. Vuonna 1996 se muutti Turkuun, jossa se yhä toimii.

Vuonna 1975 Piekäisen tuotannosta tehtiin näyttely Helsingin Finnish Design Centeriin. Näyttelyssä oli koruja ja kelloja sekä kodin hopeaesineitä. Vuonna 1980 Piekäinen sai taideteollisuuden valtionpalkinnon. Vuonna 2002 hänet valittiin vuoden kultasepäksi.

Pekka Piekäinen kuoli vuonna 2004.

Lähteet
-------

1. ↑  Pekka Martti Piekäinen *BillionGraves*. Viitattu 29.7.2021. (englanniksi)
2. 1 2  Tietoa meistä PlatinOro Oy. Viitattu 16.4.2018.
3. 1 2  Valtio palkitsi kaupunkikuvan vaalijat.  *Helsingin Sanomat*, 18.6.1980, s. 23.
4. 1 2 3 4 5 6  Joona Vuorenpää: Piekäisen 70-luvun design-kellot ovat tämän päivän keräilykelloja *Kellomies-sivusto*.  2.6.2013.  Arkistoitu 17.4.2018. Viitattu 16.4.2018.
5. 1 2  Historiaa Kello- ja kultaliike Piekäinen Oy.  Arkistoitu 17.4.2018. Viitattu 16.4.2018.
6. ↑  Hopeanäyttely 11.23.09.1975. *Kultaseppien lehti* 7/1975, s. 170.
7. ↑  Pekka Piekäinen Vuoden kultaseppä 2002 PlatinOro Oy. Viitattu 17.4.2018 =.
8. ↑  Jaakko Selin: Roinan määrä harmittaa kultaseppää *Helsingin Sanomat*.  27.10.2002. Viitattu 17.4.2018.  (Tilaajille.)
9. 1 2  Liisa Enkvist: Katoavaa kimallusta *Turun Sanomat*.  17.5.2008. Viitattu 16.4.2018.

Aiheesta muualla
----------------

* Piekäisen töitä Artnet-sivustolla (englanniksi)
* Piekäinen, Pekka. *Hopeaa – Silver : design Pekka Piekäinen*. Kultasepänliike Tarkiainen, Auran Kultaseppä Oy, 1988. ISBN 951-99970-0-8.

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |